CELEX: 32017R1926
Language: ro
Date: 2017-05-31 00:00:00
Title: Regulamentul delegat (UE) 2017/1926 al Comisiei din 31 mai 2017 de completare a Directivei 2010/40/UE a Parlamentului European și a Consiliului în ceea ce privește furnizarea la nivelul UE a unor servicii de informare cu privire la călătoriile multimodale (Text cu relevanță pentru SEE. )

21.10.2017   
            
            
               RO
            
            
               Jurnalul Oficial al Uniunii Europene
            
            
               L 272/1
            
         REGULAMENTUL DELEGAT (UE) 2017/1926 AL COMISIEI
   din 31 mai 2017
   de completare a Directivei 2010/40/UE a Parlamentului European și a Consiliului în ceea ce privește furnizarea la nivelul UE a unor servicii de informare cu privire la călătoriile multimodale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/40/UE a Parlamentului European și a Consiliului din 7 iulie 2010 privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport (1), în special articolul 6 alineatul (1),
   întrucât:
   
               (1)
            
            
               Articolul 3 litera (a) din Directiva 2010/40/UE stabilește furnizarea la nivelul UE a unor servicii de informare cu privire la călătoriile multimodale ca acțiune prioritară pentru elaborarea și utilizarea de specificații și standarde.
            
         
               (2)
            
            
               Articolul 5 din Directiva 2010/40/UE prevede că specificațiile adoptate în conformitate cu articolul 6 din directivă se aplică la implementarea aplicațiilor și serviciilor STI, fără a se aduce atingere dreptului fiecărui stat membru de a decide cu privire la implementarea unor astfel de aplicații și servicii pe teritoriul său.
            
         
               (3)
            
            
               Aceste specificații ar trebui să se aplice furnizării tuturor serviciilor de informare cu privire la călătorii, fără să se aducă atingere specificațiilor particulare adoptate prin alte acte în temeiul Directivei 2010/40/UE, în special prin Regulamentele delegate (UE) nr. 886/2013 (2) și (UE) 2015/962 (3) ale Comisiei, precum și prin Regulamentul (UE) nr. 454/2011 al Comisiei (4).
            
         
               (4)
            
            
               În ceea ce privește furnizarea serviciilor de informare cu privire la călătoriile multimodale, Directiva 2003/98/CE a Parlamentului European și a Consiliului (5) stabilește norme minime privind reutilizarea informațiilor din sectorul public în întreaga Uniune. În ceea ce privește reutilizarea datelor deținute de autoritățile din domeniul transporturilor și de operatorii de transport, normele stabilite prin prezentul regulament, în special cele privind actualizările datelor, ar trebui să se aplice fără a aduce atingere normelor stabilite prin Directiva 2003/98/CE.
            
         
               (5)
            
            
               Ori de câte ori măsurile prevăzute în prezentul regulament implică prelucrarea de date cu caracter personal, ele trebuie să se aplice în conformitate cu legislația UE privind protecția datelor cu caracter personal, în special cu Directiva 95/46/CE a Parlamentului European și a Consiliului (6) și cu Directiva 2002/58/CE a Parlamentului European și a Consiliului (7), precum și cu măsurile de punere în aplicare la nivel național asociate. Informațiile referitoare la o persoană fizică identificată sau identificabilă ar trebui să fie prelucrate cu respectarea strictă a principiului de minimizare a datelor, exclusiv în scopul prezentului regulament și atât timp cât este necesar. Ori de câte ori este posibil fără a contraveni scopului prezentului regulament, aceste date nu ar trebui să permită identificarea persoanei sau să creeze condiții pentru ca persoana să devină identificabilă.
            
         
               (6)
            
            
               Dacă serviciul de informare se bazează pe colectarea de date, inclusiv date de geolocalizare, utilizatorii finali ar trebui să fie informați în mod clar cu privire la colectarea acestor date, la modalitățile de colectare a datelor și la posibila urmărire, precum și cu privire la perioadele de păstrare a datelor respective. Entitățile publice și private care colectează date, de exemplu operatorii de transport, autoritățile din domeniul transporturilor, furnizorii de servicii de informare cu privire la călătorii și producătorii de hărți digitale ar trebui să ia măsuri tehnice adecvate (care să includă caracteristici de asigurare a confidențialității și a protecției datelor începând cu momentul conceperii) pentru a asigura pseudonimizarea (8) datelor primite de la utilizatorii finali.
            
         
               (7)
            
            
               Directiva 2007/2/CE a Parlamentului European și a Consiliului (9) vizează crearea unei infrastructuri pentru date spațiale la nivelul Uniunii, care să permită schimbul de informații spațiale și accesul publicului la acestea în întreaga Uniune – inclusiv la informații legate de rețele de transport –, pentru a veni în sprijinul politicilor Uniunii din domeniul mediului și al politicilor sau activităților care pot avea un impact asupra mediului. Specificațiile stabilite în prezentul regulament ar trebui să fie compatibile cu cele stabilite prin Directiva 2007/2/CE și prin Regulamentul (UE) nr. 1089/2010 al Comisiei (10).
            
         
               (8)
            
            
               Specificațiile prevăzute în prezentul regulament ar trebui să se aplice tuturor modurilor de transport din Uniune, cum sunt cele regulate [transport aerian, transport feroviar (inclusiv feroviar de mare viteză), transport feroviar convențional și ușor, transport cu autocarul pe distanțe lungi, transport maritim (inclusiv cu feribotul), transport cu metroul, tramvaiul, autobuzul, troleibuzul, telecabina], cele de transport la cerere [transfer cu autobuzul, transfer cu feribotul, transport cu taxiul, efectuarea călătoriilor în comun (ride-share), utilizare în codiviziune a automobilelor (car-share), utilizare în comun a automobilelor (car-pool), închiriere de automobile, utilizare în codiviziune a bicicletelor, închiriere de biciclete, transport pentru persoane cu handicap sau probleme de sănătate (dial-a-ride)] și modurile de transport personal (transport cu automobilul, cu motocicleta, cu bicicleta, mers pe jos). Pentru informațiile cu privire la călătoriile multimodale este deosebit de relevantă opțiunea mersului pe jos pentru completarea unor părți din prima și din ultima milă a traseului. Aceasta poate aduce beneficii atât din punct de vedere al mediului și al gestionării rețelei, cât și beneficii directe pentru sănătatea călătorului.
            
         
               (9)
            
            
               Regulamentul (UE) nr. 1315/2013 al Parlamentului European și al Consiliului (11) stabilește infrastructura de transport care face parte din rețeaua transeuropeană de transport centrală și din cea globală. Pentru a răspunde nevoilor în materie de călătorii ale utilizatorilor finali din întreaga Uniune și pentru a maximiza întregul potențial al informațiilor cu privire la călătoriile multimodale, este necesar ca rețeaua să aibă o acoperire totală, de la ușă la ușă (door-to-door). Prin urmare, prezentul regulament ar trebui să se aplice în cazul rețelei TEN-T globale, inclusiv nodurilor urbane, precum și altor părți ale rețelei de transport.
            
         
               (10)
            
            
               Pentru a sprijini furnizarea de servicii de informare cu privire la călătoriile multimodale la nivelul UE se pot utiliza atât abordări centralizate, bazate pe dispoziții privind datele, cât și abordări descentralizate, bazate pe dispoziții privind datele și serviciile. Prin urmare, prezentul regulament ar trebui să conțină cerințe valabile atât pentru furnizarea de date, cât și pentru furnizarea de servicii, pentru a sprijini ambele abordări. Pentru a facilita schimbul și reutilizarea ușoară a acestor date în vederea furnizării unor servicii cuprinzătoare de informare cu privire la călătorii, autoritățile din domeniul transporturilor, operatorii de transport, administratorii deinfrastructură sau furnizorii de servicii de transport la cerere ar trebui să pună la dispoziția utilizatorilor datele statice, metadatele corespunzătoare și informații privind calitatea datelor, prin intermediul unui punct de acces național sau comun. Punctul de acces poate lua diverse forme, de exemplu o bază de date, un depozit de date, o piață de date, o arhivă, un registru, un portal web sau un serviciu similar, în funcție de tipul datelor. Statele membre ar trebui să aibă în vedere regruparea punctelor de acces publice și private existente într-un punct unic, care să permită accesul la toate tipurile de date disponibile relevante care se încadrează în domeniul de aplicare al prezentelor specificații.
            
         
               (11)
            
            
               Statelor membre ar trebui să li se permită să coopereze pentru a înființa un punct comun de acces la datele disponibile ale statelor membre participante. Statele membre ar trebui să aibă libertatea de a decide să utilizeze punctele de acces înființate prin alte acte delegate adoptate în temeiul Directivei 2010/40/UE ca puncte naționale de acces pentru datele care se încadrează în domeniul de aplicare al prezentului regulament. În plus, statele membre ar trebui să aibă libertatea de a decide să utilizeze punctele de acces preexistente care vizează mai multe sectoare ca puncte naționale de acces. Statele membre pot defini actorul responsabil de furnizarea datelor privind călătoriile și traficul enumerate în anexă. În unele cazuri, operatorii de transport, administratorii de infrastructură și furnizorii de servicii de transport la cerere operează în diferite state membre, prin urmare sunt relevante mai multe puncte de acces pentru asigurarea accesului la datele privind călătoriile și traficul. Cu toate acestea, ar trebui să se depună eforturi pentru a evita duplicarea inutilă a datelor și pentru a lua în considerare profilul și forma punctelor de acces relevante. Prin urmare, datele și metadatele relevante ar putea fi enumerate în toate punctele naționale de acces relevante care se prezintă sub forma unei arhive. În plus, dacă unele dintre punctele naționale de acces relevante au forma unei baze de date sau a unui depozit de date, atunci datele și metadatele ar putea fi găzduite doar într-unul dintre acestea, fiind doar enumerate în celelalte. Clauzele și condițiile de utilizare a datelor privind traficul și călătoriile furnizate prin punctul național de acces pot fi stabilite, după caz, printr-un acord de licență.
            
         
               (12)
            
            
               Datele privind călătoriile și traficul enumerate în anexă pot fi integrate în punctul național de acces printr-o abordare etapizată. Statele membre ar trebui să aibă libertatea de a decide dacă să integreze sau nu datele enumerate în anexă înaintea termenului stabilit. Serviciile de informare cu privire la călătoriile multimodale se bazează pe date privind călătoriile și traficul atât statice, cât și dinamice, astfel cum sunt enumerate în anexă. Datele statice privind călătoriile și traficul sunt esențiale pentru informare și planificare în faza premergătoare călătoriei și sunt, prin urmare, obligatorii în toate statele membre. Datele dinamice privind călătoriile și traficul, de exemplu perturbările din trafic și întârzierile, pot ajuta utilizatorii finali să ia decizii bine informate cu privire la călătorie și să economisească timp. Cu toate acestea, integrarea datelor dinamice privind călătoriile și traficul în cadrul punctelor naționale de acces poate însemna un efort suplimentar. Statele membre ar trebui să aibă libertatea de a decide dacă să includă sau nu datele dinamice privind călătoriile și traficul enumerate în anexă în punctul național de acces. În cazul în care decizia este pozitivă, ar trebui să se aplice dispozițiile prezentului regulament. Pentru a se asigura o dezvoltare consecventă și coerentă a informațiilor cu privire la călătoriile multimodale în întreaga Uniune Europeană, statele membre sunt încurajate să integreze în punctul național de acces datele dinamice existente privind călătoriile și traficul, în conformitate cu următorul calendar: datele privind călătoriile și traficul prevăzute la punctul 2.1 din anexă – până la 1 decembrie 2019; datele privind călătoriile și traficul prevăzute la punctul 2.2 din anexă – până la 1 decembrie 2020; iar datele privind călătoriile și traficul prevăzute la punctul 2.3 din anexă – până la 1 decembrie 2021.
            
         
               (13)
            
            
               Pentru ca punctele naționale de acces să fie utilizate cu succes și eficient din punct de vedere al costurilor, este necesar să se descrie în mod corespunzător conținutul și structura datelor relevante privind călătoriile și traficul, utilizând metadatele corespunzătoare (12).
            
         
               (14)
            
            
               Prezentele specificații nu ar trebui să oblige autoritățile din domeniul transporturilor, operatorii de transport, furnizorii de servicii de transport la cerere și administratorii de infrastructură să înceapă să colecteze date care nu sunt deja disponibile într-un format care să poată fi citit în mod automat. Cerințele specifice privind datele statice și dinamice privind călătoriile și traficul pentru diferite moduri de transport ar trebui să se aplice numai acelor date care sunt colectate efectiv și disponibile într-un format care să poată fi citit în mod automat. În același timp, statele membre ar trebui să fie încurajate să identifice modalități eficiente din punct de vedere al costurilor și adecvate necesităților proprii de digitalizare a datelor statice și dinamice existente pentru diferite moduri de transport. Statele membre care inițiază digitalizarea informațiilor statice și dinamice privind călătoriile și traficul pentru diferite moduri de transport care pot fi utilizate pentru serviciile de informare cu privire la călătoriile multimodale sunt încurajate să înceapă cu datele definite la nivelul de servicii 1 din anexă și apoi să continue cu nivelurile de servicii 2 și 3. Datele definite în primul grup sunt considerate esențiale pentru funcționarea de bază a serviciilor de informare cu privire la călătoriile multimodale.
            
         
               (15)
            
            
               Pentru a realiza o furnizare armonizată și neîntreruptă a serviciilor de informare cu privire la călătoriile multimodale și pentru a sprijini interoperabilitatea pe întregul teritoriu al Uniunii, în punctul național de acces ar trebui să se utilizeze un set armonizat de formate și protocoale de schimb de date interoperabile, bazate pe soluțiile tehnice și standardele existente pentru diferite moduri de transport. În cadrul serviciilor de informare cu privire la călătoriile multimodale există o serie de standarde și specificații tehnice relevante preexistente, carevizează sectorul transportului rutier (DATEX II), feroviar (documentele tehnice B1, B2, B3, B4, B8 și B9 din cadrul STI-TAP), aerian (SSIM al IATA) și datele spațiale subiacente (INSPIRE). În cazul acestora, prezentul regulament ar trebui să se refere la dispozițiile deja puse în aplicare, dar modurile de transport respective pot alege să utilizeze alte standarde și specificații tehnice identificate în specificații. Ar trebui totuși să se evite dublarea acelorași date privind călătoriile și traficul în mai multe formate (de exemplu, datele feroviare urbane fie în STI-TAP, fie în NeTEx). În viitor, standardele de acest tip, în special DATEX II, își pot extinde domeniul de aplicare pentru a viza și alte elemente urbane, iar dacă sunt disponibile ar trebui să fie utilizate în cadrul specificațiilor.
            
         
               (16)
            
            
               În ceea ce privește schimbul de date statice privind transportul regulat (de exemplu, transportul public, transportul cu autocarul pe distanțe lungi și transportul maritim, inclusiv cu feribotul), datele relevante din punctul național de acces ar trebui să utilizeze standardul CEN privind schimbul de date NeTEx CEN/TS 16614, bazat pe modelul de referință pentru date conceptuale subiacente Transmodel EN 12896: 2006 și versiunile ulterioare actualizate sau orice format care să poată fi citit în mod automat, pe deplin compatibil până la termenul convenit. În ceea ce privește schimbul de date dinamice privind transportul public, dacă statele membre aleg să includă date dinamice în punctul național de acces, ar trebui să fie utilizate părțile relevante ale standardului CEN privind schimbul de date referitoare la transportul public, SIRI CEN/TS 15531, și versiunile ulterioare actualizate sau orice format care să poată fi citit în mod automat, pe deplin compatibil. Statele membre pot alege să utilizeze în continuare standardele naționale privind datele referitoare la transportul public pentru operațiunile naționale de la nivelul fiecărui stat membru, însă pentru a asigura interoperabilitatea la nivelul UE și continuitatea serviciilor, la nivelul punctului național de acces trebuie să se utilizeze standardele UE menționate. Statele membre pot utiliza metode de traducere și de conversie pentru a se conforma cerințelor de standardizare europene. Ar trebui să se utilizeze versiunea standardelor stabilite care este disponibilă la data aplicării, precum și toate actualizările relevante care lărgesc domeniul de aplicare și includ noi tipuri de date.
            
         
               (17)
            
            
               Pentru a asigura utilizarea optimă și interoperabilitatea deplină a standardelor menționate între statele membre, ar trebui să se stabilească un profil minim comun, care să identifice diferitele elemente-cheie ale standardului și care să fie folosit în cadrul punctelor naționale de acces. Profilurile naționale ale statelor membre trebuie să aibă la bază un profil european minim comun, dacă acesta există.
            
         
               (18)
            
            
               Furnizarea de informații corecte și de încredere privind călătoriile de către furnizorii de servicii este esențială pentru călătorii de pe tot teritoriul Uniunii. Atunci când apar modificări, autoritățile din domeniul transporturilor sau operatorii de transport ar trebui să actualizeze datele relevante în timp util, prin intermediul punctului național de acces. În plus, atunci când datele privind călătoriile și traficul sunt utilizate de către un furnizor de servicii, există riscul ca utilizatorilor să li se afișeze informații inexacte privind călătoria, ceea ce poate avea un impact negativ asupra traseului parcurs. Atunci când autoritățile din domeniul transporturilor, operatorii de transport, administratorii de infrastructură sau furnizorii de servicii de transport la cerere detectează inexactități, aceste erori ar trebui să fie corectate în timp util.
            
         
               (19)
            
            
               În prezent, există un număr substanțial de servicii de informare cu privire la călătoriile multimodale în Europa, însă acele servicii care oferă un rezultat complet privind ruta, de la o ușă la alta, sunt limitate în principal la teritoriul unui stat membru. O soluție esențială pentru îmbunătățirea acoperirii geografice a serviciilor de informare cu privire la călătorii și pentru sprijinirea informațiilor privind călătoriile multimodale la nivelul Uniunii constă în conectarea serviciilor locale, regionale și naționale de informare cu privire la călătorii. Aceasta implică utilizarea unor instrumente tehnologice care să includă interfețe destinate conectării sistemelor informatice existente în vederea schimbului de rezultate privind rutele. Se recomandă ca, atunci când efectuează planificarea distribuită a traseului, serviciile de informare cu privire la călătorii să utilizeze specificația tehnică europeană intitulată „Sisteme inteligente de transport – Transport public – API deschise pentru planificarea în mod distribuit a traseului 00278420”, care se află în prezent în curs de finalizare. Atunci când furnizorii de servicii stabilesc puncte de preluare pentru planificarea distribuită a traseului, aceste puncte ar trebui să figureze în punctul național de acces.
            
         
               (20)
            
            
               Serviciile de informare cu privire la călătorii pot să ofere utilizatorilor finali opțiuni de călătorie multiple, cu operatori de transport diferiți. Este imperativ ca furnizorii de servicii să aibă o atitudine transparentă în ceea ce privește criteriile utilizate pentru ierarhizarea opțiunilor de călătorie și să furnizeze informații neutre cu privire la călătorii. Ori de câte ori este posibil, furnizorii de servicii de informare cu privire la călătorii ar trebui să ofere informații privind emisiile de gaze cu efect de seră ale diferitelor moduri de transport, pentru a sprijini trecerea la moduri de transport durabile. De asemenea, furnizorii de servicii sunt puternic încurajați să permită oferirea directă de feedback cu privire la calitatea serviciilor din partea clienților.
            
         
               (21)
            
            
               Utilizarea datelor statice și dinamice în scopul furnizării serviciilor de informare cu privire la călătorii implică date provenite de la diferiți actori din lanțul valoric. În multe cazuri, datele inițiale provenite de la autoritățile din domeniul transporturilor, de la operatorii de transport, de la administratorii de infrastructură sau de la furnizorii de servicii de transport la cerere vor fi utilizate de un furnizor de servicii de informare privind călătoriile. În acest caz, este imperativ să se indice sursa primară, precum și data și ora ultimei actualizări a datelor statice utilizate.
            
         
               (22)
            
            
               Pentru a maximiza utilizarea previzibilă a serviciilor de informare cu privire la călătorii de către persoanele cu limitări funcționale, la punerea în aplicare a regulamentului delegat ar trebui ca furnizorii acestor servicii și statele membre să ia în considerare legislația relevantă referitoare la cerințele privind accesibilitatea, de exemplu viitorul act european privind accesibilitatea. Printre cerințele relevante se numără accesibilitatea site-urilor web și a serviciilor bazate pe dispozitive mobile, într-un mod coerent și adecvat pentru percepția, comportamentul și înțelegerea utilizatorilor.
            
         
               (23)
            
            
               Pentru a se asigura punerea în aplicare corectă a acestor specificații, statele membre ar trebui să evalueze conformitatea cu cerințele privind accesibilitatea, schimbul, reutilizarea și actualizarea datelor cu privire la călătoriile multimodale de către autoritățile din domeniul transporturilor, operatorii de transport, furnizorii de servicii de transport la cerere și furnizorii de servicii de informare cu privire la călătorii. În acest scop, autoritățile competente ar trebui să aibă libertatea de a se baza pe declarațiile de conformitate pe propria răspundere transmise de autoritățile din domeniul transporturilor, de operatorii de transport, de administratorii de infrastructură, de furnizorii de servicii de transport la cerere sau de furnizorii de servicii de informare privind călătoriile și să poată verifica aleatoriu corectitudinea acestor declarații.
            
         
               (24)
            
            
               Pentru a monitoriza punerea în aplicare a prezentului regulament, statele membre ar trebui să prezinte Comisiei un raport care să descrie modul de punere în aplicare a diferitelor cerințe.
            
         
               (25)
            
            
               Prin intermediul Mecanismului pentru interconectarea Europei, Comisia va sprijini diferite cerințe tehnice stabilite în cadrul prezentului regulament printr-o acțiune de sprijinire a programului (13) – în special stabilirea punctului național de acces, conversia la standardele stabilite privind schimbul de date și utilizarea profilurilor minime comune în punctele naționale de acces, precum și conectarea serviciilor de informare cu privire la călătorii, dacă este cazul.
            
         
               (26)
            
            
               Autoritatea Europeană pentru Protecția Datelor a fost consultată în conformitate cu articolul 28 alineatul (2) din Regulamentul (CE) nr. 45/2001 al Parlamentului European și al Consiliului (14) și a emis un aviz la 22 august 2017,
            
         ADOPTĂ PREZENTUL REGULAMENT:
   Articolul 1
   Obiect și domeniu de aplicare
   (1)   Prezentul regulament stabilește specificațiile necesare pentru a asigura corectitudinea și disponibilitatea transfrontalieră pentru utilizatorii STI a serviciilor de informare cu privire la călătoriile multimodale la nivelul UE.
   (2)   Prezentul regulament se aplică întregii rețele de transport a Uniunii Europene.
   (3)   Prezentul regulament se aplică în conformitate cu articolul 5 din Directiva 2010/40/UE.
   Articolul 2
   Definiții
   În sensul prezentului regulament, se aplică definițiile de la articolul 4 din Directiva 2010/40/UE și de la articolul 3 din Regulamentul (UE) nr. 1315/2013.
   Se aplică, de asemenea, următoarele definiții:
   
               1.
            
            
               „accesibilitatea datelor” înseamnă posibilitatea de a solicita și de a obține datele în orice moment într-un format care să poată fi citit automat;
            
         
               2.
            
            
               „actualizarea datelor” înseamnă orice modificare a datelor existente, inclusiv eliminarea acestora sau introducerea unor elemente suplimentare ori noi;
            
         
               3.
            
            
               „metadate” înseamnă o descriere structurată a conținutului datelor, care facilitează căutarea și utilizarea acestor date;
            
         
               4.
            
            
               „servicii de căutare” înseamnă servicii care permit căutarea datelor solicitate utilizând conținutul metadatelor corespunzătoare și afișând acest conținut;
            
         
               5.
            
            
               „rețea transeuropeană globală de transport” înseamnă infrastructura de transport care face parte din rețeaua globală, astfel cum este definită în Regulamentul (UE) nr. 1315/2013;
            
         
               6.
            
            
               „punct de acces” înseamnă o interfață digitală în care cel puțin datele statice privind călătoriile și datele istorice privind traficul, împreună cu metadatele corespunzătoare, sunt puse la dispoziția utilizatorilor cu scopul de a fi reutilizate sau în care sursele și metadatele acestor date sunt puse la dispoziția utilizatorilor cu scopul de a fi reutilizate;
            
         
               7.
            
            
               „date dinamice privind călătoriile și traficul” înseamnă date, referitoare la diferite moduri de transport, care se schimbă des sau regulat, astfel cum sunt prezentate în anexă;
            
         
               8.
            
            
               „date statice privind călătoriile și traficul” înseamnă date, referitoare la diferite moduri de transport, care nu se schimbă niciodată sau nu se schimbă des, sau care se schimbă regulat, astfel cum sunt prezentate în anexă;
            
         
               9.
            
            
               „autoritate din domeniul transporturilor” înseamnă orice autoritate publică responsabilă de gestionarea traficului sau de planificarea, controlarea sau administrarea unei anumite rețele de transport sau a unor moduri de transport sau a ambelor categorii, care intră în sfera sa de competență teritorială;
            
         
               10.
            
            
               „operator de transport” înseamnă orice entitate publică sau privată responsabilă de întreținerea și administrarea serviciului de transport;
            
         
               11.
            
            
               „utilizator” înseamnă orice entitate publică sau privată care utilizează punctul național de acces, de exemplu autoritățile din domeniul transporturilor, operatorii de transport, furnizorii de servicii de informare cu privire la călătorii, producătorii de hărți digitale, furnizorii de servicii de transport la cerere și administratorii de infrastructură;
            
         
               12.
            
            
               „utilizator final” înseamnă orice persoană fizică sau juridică cu acces la informațiile privind călătoriile;
            
         
               13.
            
            
               „serviciu de informare cu privire la călătorii” înseamnă un serviciu STI (inclusiv hărți digitale) care oferă utilizatorilor și utilizatorilor finali informații privind călătoriile și traficul pentru cel puțin un mod de transport;
            
         
               14.
            
            
               „date istorice privind traficul” înseamnă caracteristicile traficului în funcție de oră, zi, sezon pe baza măsurătorilor anterioare, inclusiv rata de congestie, vitezele medii și durata medie a călătoriilor, astfel cum sunt enumerate în anexă;
            
         
               15.
            
            
               „actualitatea datelor” înseamnă disponibilitatea unor date actualizate, furnizate utilizatorilor și utilizatorilor finali suficient de devreme încât să fie utile;
            
         
               16.
            
            
               „furnizor de servicii de informare cu privire la călătorii” înseamnă orice furnizor public sau privat de informații privind călătoriile și traficul destinate utilizatorilor și utilizatorilor finali, cu excepția entităților care se limitează la a transmite informații;
            
         
               17.
            
            
               „transport la cerere” înseamnă un serviciu de transport de călători care se caracterizează prin flexibilitate în stabilirea a rutelor, cum ar fi utilizarea în codiviziune a automobilelor (car-sharing), utilizarea în comun a automobilelor (car-pooling), utilizarea în codiviziune a bicicletelor (bike-sharing), efectuarea călătoriilor în comun (ride-sharing), transportul cu taxiul, transportul pentru persoane cu handicap sau probleme de sănătate (dial-a-ride). De obicei, aceste servicii presupun o interacțiune între furnizorul serviciilor de transport la cerere și utilizatorii finali înainte de livrare;
            
         
               18.
            
            
               „furnizor de servicii de transport la cerere” înseamnă orice furnizor public sau privat de servicii care oferă utilizatorilor și utilizatorilor finali transport la cerere, inclusiv informații privind călătoriile și traficul;
            
         
               19.
            
            
               „conectarea serviciului” înseamnă conectarea sistemelor locale, regionale și naționale de informare cu privire la călătorii prin interfețe tehnice, pentru a furniza rezultate privind ruta sau alte rezultate privind interfețele de programare a aplicațiilor (application programming interfaces – API) pe baza unor informații statice și/sau dinamice privind călătoriile și traficul;
            
         
               20.
            
            
               „punct de preluare” înseamnă gara, stația sau locul în care sunt legate două rezultate privind ruta, generate de serviciile de informare cu privire la călătorii, obținându-se un traseu;
            
         
               21.
            
            
               „informații cu privire la călătoriile multimodale” înseamnă informații derivate din orice date statice sau dinamice privind călătoriile și traficul, sau din ambele tipuri de date, pentru utilizatori și utilizatori finali, prin orice mijloc de comunicare, care includ cel puțin două moduri de transport și care permit posibilitatea de a compara modurile de transport;
            
         
               22.
            
            
               „rezultat privind ruta” înseamnă itinerarul de călătorie într-un format care poate fi citit automat, rezultat din cererea de călătorie a unui utilizator final și cu referire la punctul (punctele) de preluare utilizat(e);
            
         
               23.
            
            
               „administrator de infrastructură” înseamnă orice organism sau întreprindere publică sau privată care răspunde în special de înființarea și întreținerea unei infrastructuri de transport sau a unei părți a acesteia;
            
         
               24.
            
            
               „serviciu de transport de călători” înseamnă orice serviciu de transport public sau privat sau orice serviciu disponibil pentru uz colectiv sau pentru uz privat de către publicul larg, care cuprinde diferite moduri de transport.
            
         Articolul 3
   Puncte naționale de acces
   (1)   Fiecare stat membru înființează un punct național de acces. Punctul național de acces constituie un punct unic prin care utilizatorii pot accesa cel puțin datele statice privind călătoriile și traficul și datele istorice privind traficul pentru diverse moduri de transport, inclusiv actualizările de date, astfel cum se prevede în anexă, furnizate de autoritățile din domeniul transporturilor, de operatorii de transport, de administratorii de infrastructură sau de furnizorii de servicii de transport la cerere pe teritoriul unui anumit stat membru.
   (2)   Punctele naționale de acces existente înființate în conformitate cu alte acte delegate adoptate în temeiul Directivei 2010/40/UE pot fi utilizate ca puncte naționale de acces, dacă statele membre consideră acest lucru oportun.
   (3)   Punctele naționale de acces furnizează utilizatorilor servicii de căutare, de exemplu servicii care permit căutarea datelor solicitate utilizând conținutul metadatelor corespunzătoare și afișând acest conținut.
   (4)   Autoritățile din domeniul transporturilor, operatorii de transport, administratorii de infrastructură sau furnizorii de servicii de transport la cerere se asigură că oferă metadatele corespunzătoare pentru a le permite utilizatorilor să caute și să utilizeze seturile de date puse la dispoziție prin intermediul punctelor naționale de acces.
   (5)   Două sau mai multe state membre pot înființa un punct de acces comun.
   Articolul 4
   Accesibilitatea, schimbul și reutilizarea datelor statice privind călătoriile și traficul
   (1)   Autoritățile din domeniul transporturilor, operatorii de transport, administratorii de infrastructură sau furnizorii de servicii de transport la cerere furnizează datele statice privind călătoriile și traficul și datele istorice privind traficul enumerate la punctul 1 din anexă cu privire la diversele moduri de transport, utilizând:
   
               (a)
            
            
               pentru transportul rutier, standardele definite la articolul 4 din Regulamentul delegat (UE) 2015/962 al Comisiei;
            
         
               (b)
            
            
               pentru alte moduri de transport, unul dintre următoarele standarde și specificații tehnice: NeTEx CEN/TS 16614 și versiunile ulterioare, documentele tehnice definite în Regulamentul (UE) nr. 454/2011 al Comisiei și versiunile ulterioare, documentele tehnice elaborate de IATA sau orice format care să poată fi citit în mod automat, pe deplin compatibil și interoperabil cu aceste standarde și specificații tehnice;
            
         
               (c)
            
            
               pentru rețeaua spațială, cerințele definite la articolul 7 din Directiva 2007/2/CE.
            
         (2)   Datele statice relevante privind călătoriile și traficul enumerate la punctul 1 din anexă care sunt aplicabile pentru NeTEx și DATEX II sunt reprezentate prin intermediul profilurilor naționale minime.
   (3)   Autoritățile din domeniul transporturilor, operatorii de transport, administratorii de infrastructură sau furnizorii de servicii de transport la cerere furnizează datele statice privind călătoriile și traficul prin punctul național de acces, în formatele impuse, conform următorului calendar:
   
               (a)
            
            
               pentru datele privind călătoriile și traficul prevăzute la punctul 1.1 din anexă pentru rețeaua TEN-T globală, până cel târziu la 1 decembrie 2019;
            
         
               (b)
            
            
               pentru datele privind călătoriile și traficul prevăzute la punctul 1.2 din anexă pentru rețeaua TEN-T globală, până cel târziu la 1 decembrie 2020;
            
         
               (c)
            
            
               pentru datele privind călătoriile și traficul prevăzute la punctul 1.3 din anexă pentru rețeaua TEN-T globală, până cel târziu la 1 decembrie 2021;
            
         
               (d)
            
            
               pentru datele privind călătoriile și traficul prevăzute la punctele 1.1, 1.2 și 1.3 din anexă pentru alte părți ale rețelei de transport din Uniune, până cel târziu la 1 decembrie 2023.
            
         (4)   API care oferă acces la datele statice privind călătoriile și traficul enumerate în anexă prin punctul național de acces sunt accesibile public, permițând utilizatorilor și utilizatorilor finali să se înregistreze pentru a obține acces.
   Articolul 5
   Accesibilitatea, schimbul și reutilizarea datelor dinamice privind călătoriile și traficul
   (1)   Atunci când statele membre decid să furnizeze date dinamice privind călătoriile și traficul pentru diversele moduri de transport enumerate la punctul 2 din anexă prin punctul național de acces, autoritățile din domeniul transporturilor, operatorii de transport, administratorii de infrastructură sau furnizorii de servicii de transport la cerere utilizează:
   
               (a)
            
            
               pentru transportul rutier, standardele definite la articolele 5 și 6 din Regulamentul delegat (UE) 2015/962;
            
         
               (b)
            
            
               pentru alte moduri de transport: SIRI CEN/TS 15531 și versiunile ulterioare, documentele tehnice definite în Regulamentul (UE) nr. 454/2011 sau orice format care să poată fi citit în mod automat, pe deplin compatibil și interoperabil cu aceste standarde și documente tehnice.
            
         (2)   Datele relevante privind călătoriile și traficul menționate la punctul 2 din anexă aplicabile standardelor SIRI și DATEX II sunt reprezentate prin profilurile naționale minime stabilite de statele membre, accesibile prin intermediul punctului național de acces.
   (3)   API care oferă acces la datele dinamice privind călătoriile și traficul enumerate în anexă prin punctul național de acces sunt accesibile public, permițând utilizatorilor și utilizatorilor finali să se înregistreze pentru a obține acces.
   Articolul 6
   Actualizările de date
   (1)   Serviciile de informare cu privire la călătorii se bazează pe actualizări ale datelor statice și dinamice privind călătoriile și traficul.
   (2)   Atunci când apar schimbări, datele statice și dinamice relevante privind călătoriile și traficul, enumerate în anexă, sunt actualizate de autoritățile din domeniul transporturilor, de operatorii de transport, de administratorii de infrastructură sau de furnizorii de servicii de transport la cerere în timp util, prin punctul național de acces. Aceștia corectează în timp util eventualele inexactități pe care le-au detectat în datele proprii sau care le-au fost semnalate de către orice utilizator sau orice utilizator final.
   Articolul 7
   Conectarea serviciilor de informare cu privire la călătorii
   (1)   La cerere, furnizorii de servicii de informare cu privire la călătorii pun la dispoziția altor furnizori de servicii de informare rezultate privind rutele obținute pe baza informațiilor statice și, acolo unde este posibil, pe baza informațiilor dinamice.
   (2)   Rezultatele privind rutele se bazează pe:
   
               (a)
            
            
               punctele inițial și final ale traseului solicitat, împreună cu data și ora precisă a plecării sau a sosirii sau a ambelor;
            
         
               (b)
            
            
               opțiunile posibile de călătorie, împreună cu data și ora precisă a plecării sau a sosirii sau a ambelor, inclusiv toate conexiunile posibile;
            
         
               (c)
            
            
               punctul de preluare dintre serviciile de informare cu privire la călătorii;
            
         
               (d)
            
            
               în cazul unor perturbări, posibilele opțiuni alternative de călătorie, împreună cu data și ora precisă a plecării sau a sosirii sau a ambelor, precum și eventualele conexiuni, dacă sunt disponibile.
            
         Articolul 8
   Cerințe privind reutilizarea datelor privind călătoriile și traficul în vederea furnizării serviciilor și privind conectarea serviciilor de informare cu privire la călătorii
   (1)   Datele privind călătoriile și traficul enumerate în anexă și metadatele corespunzătoare, inclusiv informațiile privind calitatea acestora, sunt accesibile în vederea schimbului și a reutilizării în Uniune, pe criterii nediscriminatorii, prin punctul național de acces sau prin punctul comun de acces și într-un interval care să asigure furnizarea în timp util a serviciilor de informare cu privire la călătorii. Aceste date sunt corecte și actualizate.
   (2)   Datele menționate la alineatul (1) se reutilizează de o manieră neutră, în mod nediscriminatoriu și imparțial. Criteriile utilizate pentru ierarhizarea opțiunilor de călătorie pentru diversele moduri de transport sau pentru combinațiile acestora sau pentru ambele variante sunt transparente și nu se bazează pe niciun factor legat direct sau indirect de identitatea utilizatorului sau, după caz, de considerațiile comerciale legate de reutilizarea datelor și se aplică în mod nediscriminatoriu tuturor utilizatorilor participanți. Prezentarea itinerarului de călătorie considerat ca primă opțiune nu induce în eroare utilizatorul final.
   (3)   În cazul reutilizării datelor statice și dinamice privind călătoriile sau traficul, se indică sursa datelor respective. De asemenea, se indică data și ora ultimei actualizări a datelor statice.
   (4)   Clauzele și condițiile de utilizare a datelor privind traficul și călătoriile furnizate prin punctul național de acces pot fi stabilite printr-un acord de licență. Aceste condiții nu limitează în mod inutil posibilitățile de reutilizare și nu se utilizează pentru restricționarea concurenței. Ori de câte ori se utilizează acorduri de licență, acestea impun în orice caz cât mai puține restricții privind reutilizarea. Orice compensare financiară este rezonabilă și proporțională cu costurile legitime suportate pentru furnizarea și difuzarea datelor relevante privind călătoriile și traficul.
   (5)   Clauzele și condițiile de conectare a serviciilor de informații de călătorie se definesc în acordurile contractuale încheiate între furnizorii de servicii de informare cu privire la călătorii. Orice compensare financiară a cheltuielilor suportate pentru conectarea serviciilor de informare cu privire la călătorii este rezonabilă și proporțională.
   Articolul 9
   Evaluarea conformității
   (1)   Statele membre analizează dacă autoritățile din domeniul transporturilor, operatorii de transport, furnizorii de servicii de transport la cerere și furnizorii de servicii de informare cu privire la călătorii respectă cerințele prevăzute la articolele 3-8.
   (2)   Pentru a efectua evaluarea, autoritățile competente ale statelor membre pot solicita următoarele documente din partea autorităților din domeniul transporturilor, a operatorilor de transport, a administratorilor de infrastructură, a furnizorilor de servicii de transport la cerere sau a furnizorilor de servicii de informare cu privire la călătorii:
   
               (a)
            
            
               o descriere a datelor privind călătoriile și traficul afișate sau stocate în punctul (punctele) de acces și a serviciilor de informare cu privire la călătorii disponibile, inclusiv conexiunile cu alte servicii, dacă este cazul, precum și informații privind calitatea acestora; și
            
         
               (b)
            
            
               o declarație de conformitate cu cerințele prevăzute la articolele 3-8, bazată pe dovezi.
            
         (3)   Statele membre verifică în mod aleatoriu corectitudinea declarațiilor menționate la alineatul (2) litera (b).
   Articolul 10
   Raportare
   (1)   Până la 1 decembrie 2019, statele membre transmit Comisiei un raport privind măsurile luate, după caz, în vederea instituirii unui punct de acces național și privind modalitățile de funcționare ale acestuia.
   (2)   Ulterior, la fiecare doi ani calendaristici, statele membre prezintă Comisiei un raport care conține următoarele informații:
   
               (a)
            
            
               progresele realizate în ceea ce privește accesibilitatea și schimbul tipurilor de date privind călătoriile și traficul prevăzute în anexă;
            
         
               (b)
            
            
               acoperirea geografică și accesibilitatea în punctul de acces a datelor privind călătoriile și traficul prezentate în anexă, precum și conectarea serviciilor de informare cu privire la călătorii;
            
         
               (c)
            
            
               rezultatele evaluării de conformitate menționate la articolul 9; și
            
         
               (d)
            
            
               după caz, o descriere a modificărilor aduse alineatului (1) sau alineatului (2) litera (b).
            
         Articolul 11
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 31 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 207, 6.8.2010, p. 1.
   
      (2)  Regulamentul delegat (UE) nr. 886/2013 al Comisiei din 15 mai 2013 de completare a Directivei 2010/40/UE a Parlamentului European și a Consiliului în ceea ce privește datele și procedurile pentru furnizarea către utilizatori, în mod gratuit, atunci când este posibil, a unor informații minime universale în materie de trafic referitoare la siguranța rutieră (JO L 247, 18.9.2013, p. 6).
   
      (3)  Regulamentul delegat (UE) 2015/962 al Comisiei din 18 decembrie 2014 de completare a Directivei 2010/40/UE a Parlamentului European și a Consiliului în ceea ce privește prestarea la nivelul UE a unor servicii de informare în timp real cu privire la trafic (JO L 157, 23.6.2015, p. 21).
   
      (4)  Regulamentul (UE) nr. 454/2011 al Comisiei din 5 mai 2011 privind specificația tehnică de interoperabilitate referitoare la subsistemul „aplicații telematice pentru serviciile de călători” al sistemului feroviar transeuropean (JO L 123, 12.5.2011, p. 11).
   
      (5)  Directiva 2003/98/CE a Parlamentului European și a Consiliului din 17 noiembrie 2003 privind reutilizarea informațiilor din sectorul public (JO L 345, 31.12.2003, p. 90).
   
      (6)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31). Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1) se va aplica de la 25 mai 2018. Articolele 10 și 11 din Directiva 95/46/CE și articolele 13 și 14 din Regulamentul (UE) 2016/679 furnizează lista completă a informațiilor care trebuie furnizate persoanei vizate. Articolul 12 din Directiva 95/46/CE și articolele 17-19 din Regulamentul (UE) 2016/679 identifică alte drepturi ale persoanelor, cum ar fi dreptul la acces, dreptul la rectificare, blocare, ștergere sau distrugere a datelor personale inexacte sau nejustificate.
   
      (7)  Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (JO L 201, 31.7.2002, p. 37).
   
      (8)  Conform definiției de la articolul 4 alineatul (5) din Regulamentul (UE) 2016/679.
   
      (9)  Directiva 2007/2/CE a Parlamentului European și a Consiliului din 14 martie 2007 de instituire a unei infrastructuri pentru informații spațiale în Comunitatea Europeană (INSPIRE) (JO L 108, 25.4.2007, p. 1).
   
      (10)  Regulamentul (UE) nr. 1089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (JO L 323, 8.12.2010, p. 11).
   
      (11)  Regulamentul (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE (JO L 348, 20.12.2013, p. 1).
   
      (12)  Catalogul coordonat al metadatelor din punctele unice de acces ale platformei STI a UE.
   
      (13)  Decizia de punere în aplicare a Comisiei din 7.4.2016 de modificare a Deciziei de punere în aplicare C(2014) 1921 a Comisiei de instituire a unui program multianual de lucru 2014-2020 pentru acordarea de asistență financiară în domeniul Mecanismului pentru interconectarea Europei (MIE) – Sectorul transporturi pentru perioada 2014-2020.
   
      (14)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      ANEXĂ
      
         CATEGORII DE DATE
      
      (astfel cum sunt menționate la articolele 3, 4, 5, 6, 8 și 10)
      Repartizarea modurilor de transport după tip, de exemplu:
      
                   
               
               
                  
                     
                        Transport regulat
                     
                  
                  Transport aerian, transport feroviar (inclusiv feroviar de mare viteză), transport feroviar convențional, transport feroviar ușor, transport cu autocarul pe distanțe lungi, transport maritim (inclusiv cu feribotul), transport cu metroul, tramvaiul, autobuzul, troleibuzul.
               
            
                   
               
               
                  
                     
                        Transport la cerere
                     
                  
                  Transfer cu autobuzul, transfer cu feribotul, transport cu taxiul, utilizare în codiviziune a automobilelor (car-sharing), utilizare în comun a automobilelor (car-pooling), închiriere de automobile, utilizare în codiviziune a bicicletelor (bike-sharing), închiriere de biciclete.
               
            
                   
               
               
                  
                     
                        Transport personal
                     
                  
                  Automobil, motocicletă, bicicletă.
               
            1.   Tipuri de date statice de călătorie
      
      1.1.   Nivel de servicii 1
      
      
                  (a)
               
               
                  Căutarea locației (origine/destinație):
                  
                              (i)
                           
                           
                              Identificatori de adresă (numărul clădirii, numele străzii, codul poștal)
                           
                        
                              (ii)
                           
                           
                              Locuri topografice (municipiu, oraș, sat, suburbie, unitate administrativă)
                           
                        
                              (iii)
                           
                           
                              Puncte de interes (legate de informațiile privind transportul) către care oamenii ar putea dori să călătorească
                           
                        
            
                  (b)
               
               
                  Planuri de parcurs:
                  Calendar operațional, care asociază tipurile de zile cu datele din calendar
               
            
                  (c)
               
               
                  Căutare locație (noduri de acces):
                  
                              (i)
                           
                           
                              Noduri de acces identificate (toate modurile de transport regulat)
                           
                        
                              (ii)
                           
                           
                              Geometria/structura amplasării pe hartă a nodurilor de acces (toate modurile de transport regulat)
                           
                        
            
                  (d)
               
               
                  Calcularea planului de parcurs – moduri de transport regulat:
                  
                              (i)
                           
                           
                              Puncte de legătură în care se pot realiza transferuri, timpi impliciți de schimbare a modurilor de transport la punctele de transfer
                           
                        
                              (ii)
                           
                           
                              Topologia rețelei și rute/linii (topologie)
                           
                        
                              (iii)
                           
                           
                              Operatori de transport
                           
                        
                              (iv)
                           
                           
                              Grafice de circulație
                           
                        
                              (v)
                           
                           
                              Transferuri planificate între serviciile regulate garantate
                           
                        
                              (vi)
                           
                           
                              Orar de circulație
                           
                        
                              (vii)
                           
                           
                              Noduri de acces la stații (inclusiv informații despre platforme, birouri de asistență/puncte de informare, ghișee de bilete, lifturi/scări, amplasarea intrărilor și a ieșirilor)
                           
                        
                              (viii)
                           
                           
                              Vehicule (planșeu jos; accesibil pentru fotoliu rulant)
                           
                        
                              (ix)
                           
                           
                              Accesibilitatea nodurilor de acces și trasee în cadrul unui punct de transfer (de exemplu, existența lifturilor, a scărilor rulante)
                           
                        
                              (x)
                           
                           
                              Existența serviciilor de asistență (de exemplu, asistență la fața locului)
                           
                        
            
                  (e)
               
               
                  Calcularea planului de parcurs – transport rutier (pentru moduri de transport personale):
                  
                              (i)
                           
                           
                              Rețeaua rutieră
                           
                        
                              (ii)
                           
                           
                              Rețeaua pentru biciclete (piste separate pentru biciclete, traseu comun cu vehiculele pe carosabil, traseu comun cu pietonii pe trotuar)
                           
                        
                              (iii)
                           
                           
                              Rețeaua pentru pietoni și infrastructura de facilitare a accesului
                           
                        
            1.2.   Nivel de servicii 2
      
      
                  (a)
               
               
                  Căutarea locației (moduri de transport la cerere):
                  
                              (i)
                           
                           
                              Parcări de tranzit (park ride)
                           
                        
                              (ii)
                           
                           
                              Stații pentru utilizarea în codiviziune a bicicletelor (bike-sharing)
                           
                        
                              (iii)
                           
                           
                              Stații pentru utilizarea în codiviziune a automobilelor (car-sharing)
                           
                        
                              (iv)
                           
                           
                              Stații de realimentare pentru vehiculele pe benzină, motorină, GNC/GNL, hidrogen, stații de încărcare pentru vehicule electrice, accesibile publicului
                           
                        
                              (v)
                           
                           
                              Parcări securizate pentru biciclete (de exemplu, garaje încuiate pentru biciclete)
                           
                        
            
                  (b)
               
               
                  Servicii de informare:
                  Locuri și modalități de cumpărare a biletelor pentru modurile de transport regulat și la cerere și a tichetelor de parcare pentru automobile (toate modurile de transport regulat și la cerere, inclusiv canale de vânzare cu amănuntul, metode de emitere a biletelor, metode de plată)
               
            
                  (c)
               
               
                  Planuri de parcurs, informații auxiliare, verificarea disponibilității:
                  
                              (i)
                           
                           
                              Tarife standard uzuale de bază (toate modurile de transport regulat)
                              
                                          —
                                       
                                       
                                          Date privind rețeaua tarifară (zone tarifare/stații și secțiuni tarifare)
                                       
                                    
                                          —
                                       
                                       
                                          Structuri tarifare standard (de la un punct la altul, inclusiv tarife zilnice și săptămânale, tarife zonale, tarife fixe)
                                       
                                    
                        
                              (ii)
                           
                           
                              Dotări ale vehiculelor, de exemplu clase de transport, wi-fi la bord.
                           
                        
            1.3.   Nivel de servicii 3
      
      
                  (a)
               
               
                  Informare detaliată privind tarifele standard uzuale și tarifele speciale (toate modurile de transport regulat):
                  
                              (i)
                           
                           
                              Clase de pasageri (clase de utilizatori, de exemplu adulți, copii, elevi și studenți, veterani, acces pentru persoane cu mobilitate redusă și condiții de încadrare, precum și clase de transport, de exemplu, clasa 1, clasa a 2-a)
                           
                        
                              (ii)
                           
                           
                              Produse tarifare uzuale (drepturi de acces, de exemplu pe zone sau de la un punct la altul, inclusiv bilete cu valabilitate de o zi și de o săptămână/bilete simple/dus-întors, eligibilitatea accesului, condiții de utilizare de bază, precum perioada de valabilitate/operatorul/durata călătoriei/interconexiuni, tarife standard de la un punct la altul pentru diferite perechi de trasee între două puncte, inclusiv tarife zilnice și săptămânale/tarife zonale/tarife fixe)
                           
                        
                              (iii)
                           
                           
                              Produse tarifare speciale: oferte cu condiții speciale suplimentare, de exemplu tarife promoționale, tarife de grup, abonamente sezoniere, produse agregate care combină diferite produse, precum și produse complementare, de exemplu parcare și călătorie, perioadă minimă de ședere
                           
                        
                              (iv)
                           
                           
                              Condiții comerciale de bază, de exemplu rambursare/înlocuire/schimb/transfer și condiții de rezervare de bază, de exemplu intervale de achiziție, perioade de valabilitate, restricții de traseu, tarife pentru succesiune de zone, perioadă minimă de ședere.
                           
                        
            
                  (b)
               
               
                  Servicii de informare (toate modurile de transport):
                  
                              (i)
                           
                           
                              Modalități de plată a taxelor rutiere (inclusiv canale de vânzare cu amănuntul, metode de emitere a chitanțelor, metode de plată)
                           
                        
                              (ii)
                           
                           
                              Modalități de rezervare a automobilelor pentru utilizare în codiviziune, de rezervare a taxiurilor, de închiriere a bicicletelor etc. (inclusiv canale de vânzare cu amănuntul, metode de emitere a rezervărilor, metode de plată)
                           
                        
                              (iii)
                           
                           
                              Locuri și modalități de plată pentru parcarea automobilelor, stații publice de încărcare a vehiculelor electrice și puncte de realimentare cu combustibil pentru vehiculele pe GNC/GNL, hidrogen, benzină și motorină (inclusiv canale de vânzare cu amănuntul, metode de emitere a chitanțelor, metode de plată)
                           
                        
            
                  (c)
               
               
                  Planuri de parcurs:
                  
                              (i)
                           
                           
                              Caracteristici detaliate ale rețelei pentru biciclete (calitatea suprafeței, piste pentru două biciclete pe sens, suprafață neexclusivă, traseu pe drum amenajat/neamenajat, traseu pitoresc, zone pietonale, restricții privind întoarcerea sau accesul – de exemplu, contra fluxului de trafic)
                           
                        
                              (ii)
                           
                           
                              Parametri necesari pentru calcularea unui factor de mediu, de exemplu emisiile de carbon pe tip de vehicul sau pasager-milă sau în funcție de distanța parcursă
                           
                        
                              (iii)
                           
                           
                              Parametri necesari pentru calcularea costului, de exemplu consumul de combustibil
                           
                        
            
                  (d)
               
               
                  Calculul planului de parcurs:
                  Durate de călătorie estimate în funcție de tipul de zi și de intervalul orar, pe mod de transport/combinație de moduri de transport
               
            2.   Tipuri de date dinamice privind traficul și călătoriile
      
      2.1.   Nivel de servicii 1
      
      Ore de trecere, planuri de parcurs și informații auxiliare:
      
                  (i)
               
               
                  Perturbări (toate modurile de transport)
               
            
                  (ii)
               
               
                  Informații în timp real despre stare – întârzieri, anulări, monitorizarea conexiunilor garantate (toate modurile de transport)
               
            
                  (iii)
               
               
                  Starea caracteristicilor nodurilor de acces (inclusiv informații dinamice privind platforma, lifturi/scări rulante operaționale, intrări închise și amplasarea ieșirilor – toate modurile de transport regulat)
               
            2.2.   Nivel de servicii 2
      
      
                  (a)
               
               
                  Ore de trecere, planuri de parcurs și informații auxiliare (toate modurile de transport):
                  
                              (i)
                           
                           
                              Orele estimate de plecare și de sosire ale serviciilor
                           
                        
                              (ii)
                           
                           
                              Durata călătoriilor pentru conexiunea rutieră actuală
                           
                        
                              (iii)
                           
                           
                              Închideri/devieri ale rețelei pentru biciclete
                           
                        
            
                  (b)
               
               
                  Servicii de informare:
                  Disponibilitatea stațiilor de încărcare pentru vehicule electrice și a stațiilor de realimentare pentru vehiculele pe GNC/GNL, hidrogen, benzină și motorină, accesibile publicului
               
            
                  (c)
               
               
                  Verificarea disponibilității:
                  
                              (i)
                           
                           
                              Disponibilitatea serviciilor de utilizare în codiviziune a automobilelor și a bicicletelor
                           
                        
                              (ii)
                           
                           
                              Locuri de parcare disponibile (pe carosabil și în afara carosabilului), tarife de parcare, valoarea taxelor rutiere
                           
                        
            2.3.   Nivel de servicii 3
      
      Planuri de parcurs
      Durata călătoriilor pentru conexiunea rutieră preconizată în viitor